༈ངང་པས་ཆོས་གོས་གྱོན་ནས།།ལྷ་ཆོས་གནང་མདོག་ཁ་པོ།།ལྟོ་ལ་འདམ་བག་བཟས་ནས།།ལྷ་ཆོས་མི་ཉན་ཚར་སོང༌།།བུ་ཁྲིད་རྫུན་ཆས་སྤྲས་ནས།།རྗེ་བཙུན་ཡིན་མདོག་ཁ་པོ།།མཚན་མོ་གཞན་ཁྱོ་བསུ་བས།།རྗེ་བཙུན་མ་ཉན་ཚར་སོང༌།།དེ་ལྟར་བུ་ཁྲིད་དགྲ་འདུལ།།ལྐོག་ལྐོག་སུད་སུད་ངང་ནས།།རང་རང་འདོད་དོན་བསྒྲུབས་སྐབས།།བཙན་བཙན་སྡེ་པ་གཞུང་ནས།།ནར་ནར་བཀའ་རྒྱ་ཕེབས་པར།།ཀེར་ཀེར་འབྲོང་རྩེའི་དགྲ་འདུལ།།གསར་གསར་ལས་ལ་བསྐོ་རྒྱུར།།འོས་མིན་མི་བབ་སྤྱན་ཞུར།།འགྱངས་མིན་ཉི་མ་ལྷ་སར།།འབྱོར་བ་བྱེད་དགོས་གསུངས་པས།།རྗེ་བཙུན་གཙང་མཆོག་བུ་ཁྲིད།།ཁྲིད་པར་རྒྱུ་མཚན་མེད་ཅིང༌།།འཇོག་པར་སེམས་ཁྲལ་ལྕི་བས།།རྗེ་བཙུན་བདེ་ཐབས་ཆེད་དུ།།ཟླ་གསུམ་མཚམས་ལ་བཞུགས་ཞེས།།མཚམས་སྒོར་སྒོ་ལྕགས་བརྒྱབ་ཅིང༌།།ཟས་སོགས་ཇི་དགོས་ཚང་མ།།གནམ་སྒོའི་ནང་ནས་གཏོང་རྒྱུར།།མངགས་ཏེ་མ་འདོད་བཞིན་དུ།།ལྷ་སའི་ཕྱོགས་སུ་ཐོན་ཏོ།།